ROZHODNUTIE KOMISIE
zo 17. júla 2008
o pridelení ďalších dní rybolovu Holandsku za trvalé vyradenie rybárskych plavidiel z prevádzky v Skagerraku, v tej časti ICES zóny IIIa, ktorá nepatrí do oblastí Skagerrak a Kattegat, v ICES zóne IV a vo vodách ES ICES zóny IIa
[oznámené pod číslom K(2008) 3586]
(Iba holandské znenie je autentické)
(2008/601/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 40/2008 zo 16. januára 2008, ktorým sa na rok 2008 stanovujú rybolovné možnosti a súvisiace podmienky pre určité populácie rýb a zoskupenia populácií rýb uplatniteľné vo vodách Spoločenstva a pre plavidlá Spoločenstva vo vodách, v ktorých sa vyžaduje obmedzovanie výlovu (1), a najmä na bod 10 prílohy IIA,
keďže:
(1)
V bode 8 prílohy IIA k nariadeniu (ES) č. 40/2008 sa stanovuje maximálny počet dní, počas ktorých plavidlá Spoločenstva s celkovou dĺžkou 10 alebo viac metrov, ktoré majú na palube vlečné siete s rozperným rahnom s veľkosťou ôk 80 mm alebo väčšou, môžu byť prítomné v Skagerraku, v tej časti zóny ICES IIIa, ktorá nepatrí do oblastí Skagerrak a Kattegat, v ICES zóne IV a vo vodách ES ICES zóny IIa, vymedzených v bode 2.1 prílohy IIA, od 1. februára 2008 do 31. januára 2009.
(2)
V bode 10 prílohy IIA sa Komisii umožňuje prideliť dodatočný počet dní rybolovu, počas ktorých môže byť plavidlo prítomné v danej zemepisnej oblasti, ak má na palube takéto siete s rozperným rahnom, a to na základe trvalých vyradení rybárskych plavidiel z prevádzky, ku ktorým došlo k 1. januáru 2002.
(3)
Holandsko predložilo 4. apríla 2008 údaje, ktoré preukazujú, že holandské plavidlá, ktoré majú na palube vlečné siete s rozperným rahnom s veľkosťou ôk 80 mm alebo väčšou, ktoré ukončili činnosť k 1. januáru 2002, vynaložili 16 % rybolovného úsilia vynaloženého v roku 2001 holandskými plavidlami prítomnými v danej zemepisnej oblasti, ktoré majú na palube tieto vlečné siete.
(4)
Na základe predložených údajov by sa Holandsku malo prideliť 19 dodatočných dní na mori pre plavidlá v zodpovedajúcej zemepisnej oblasti, ktoré majú na palube vlečné siete s rozperným rahnom s veľkosťou ôk rovnou alebo väčšou ako 80 mm a menšou ako 90 mm, 23 dodatočných dní na mori pre plavidlá, ktoré majú na palube vlečné siete s rozperným rahnom s veľkosťou ôk rovnou alebo väčšou ako 90 mm a menšou ako 100 mm, a 21 dodatočných dní na mori pre plavidlá, ktoré majú na palube vlečné siete s rozperným rahnom s veľkosťou ôk 100 mm alebo väčšou, počas obdobia uplatňovania článku 8 nariadenia (ES) č. 40/2008 od 1. februára 2008 do 31. januára 2009.
(5)
Opatrenia ustanovené v tomto rozhodnutí sú v súlade so stanoviskom Výboru pre rybolov a akvakultúru,
PRIJALA TOTO ROZHODNUTIE:
Článok 1
Maximálny počet dní, ustanovených v tabuľke I prílohy IIA k nariadeniu (ES) č. 40/2008, počas ktorých rybárske plavidlo plaviace sa pod vlajkou Holandska, ktoré má na palube vlečné siete s rozperným rahnom s veľkosťou ôk rovnou alebo väčšou ako 80 mm a menšou ako 90 mm, môže byť prítomné v Skagerraku, v tej časti zóny ICES IIIa, ktorá nepatrí do oblastí Skagerrak a Kattegat, v ICES zóne IV a vo vodách ES zóny ICES IIa, sa zvyšuje na 138 dní v roku.
Článok 2
Maximálny počet dní, ustanovených v tabuľke I prílohy IIA k nariadeniu (ES) č. 40/2008, počas ktorých rybárske plavidlo plaviace sa pod vlajkou Holandska, ktoré má na palube vlečné siete s rozperným rahnom s veľkosťou ôk rovnou alebo väčšou ako 90 mm a menšou ako 100 mm, môže byť prítomné v Skagerraku, v tej časti zóny ICES IIIa, ktorá nepatrí do oblastí Skagerrak a Kattegat, v ICES zóne IV a vo vodách ES zóny ICES IIa, sa zvyšuje na 166 dní v roku.
Článok 3
Maximálny počet dní, ustanovených v tabuľke I prílohy IIA k nariadeniu (ES) č. 40/2008, počas ktorých rybárske plavidlo plaviace sa pod vlajkou Holandska, ktoré má na palube vlečné siete s rozperným rahnom s veľkosťou ôk 100 mm alebo väčšou, môže byť prítomné v Skagerraku, v tej časti zóny ICES IIIa, ktorá nepatrí do oblastí Skagerrak a Kattegat, v ICES zóne IV a vo vodách ES zóny ICES IIa, sa zvyšuje na 150 dní v roku.
Článok 4
Toto rozhodnutie je určené Holandskému kráľovstvu.
V Bruseli 17. júla 2008